DIE GROOT SWEM IS HIER (Eikestadnuus, 6 Oktober 1989) Die Cloetesville-swembad gaan hierdie maand ná 6 jaar se fondsinsameling en baie harde werk uiteindelik in gebruik geneem word. Die swembadprojek is in 1983 deur mej. Elise van der Merwe geloods. Sy het op ’n warm somerdag verby Cloetesville gery en opgemerk dat die kinders onder tuinsprinkelaars lafenis teen die hitte soek. Daar en dan het sy besluit dat die kinders van Cloetesville en Idasvallei ’n swembad moet kry “ter wille van ’n voller lewe”, sê sy. Sy het die Stadsraad genader en mnr. André du Toit het besluit dat ’n behoefte-bepaling gedoen moes word. Hierna is ’n Raad van Trustees gevorm. Hierdie raad het met behulp van ’n algemene komitee ’n groot fondsinsamelingsprojek van stapel gestuur. Geld is op verskeie maniere ingesamel. Die eerste R1 000 is gemaak deur die uitloting van 2 lappoppe wat deur mej. Van der Merwe en mev. Garlick van die plaas Glenelly, gemaak is. Momberg het ander bestuurders van groot maatskappye uitgenooi vir etes en prontuit gevra hoeveel hulle aan die projek gaan afstaan.